SKRIFTLIG FORESPØRGSEL E-0129/02

af Alexandros Alavanos (GUE/NGL) til Kommissionen

(1. februar 2002)

Om: Et etnologisk museum i Trakien

I Alexandroupolis har privatpersoner taget et bemærkelsesværdigt initiativ til at undersøge, registrere og indsamle materiale, der belyser det traditionelle liv i Trakien, for at kunne oprette et etnologisk museum med det formål at studere og fremme den stedlige folkekultur.

De fleste organisatoriske problemer er allerede blevet løst; en traditionel bygning, som skal huse museet, er blevet restaureret; der er indsamlet over 2 000 genstande, der delvis stammer helt tilbage fra 1681, og hele temaområder er blevet indrettet til fremvisning med moderne optegnelser og forevisninger (videoforevisninger m.m.) Ikke desto mindre er der økonomiske vanskeligheder forbundet med fuldførelsen af hele projektet, herunder arbejdet med at opspore 18 000 flygtninge, der fra århundredets begyndelse spredtes mellem over 1 000 lokaliteter i Trakien.

Anser Kommissionen den slags forskningsarbejde for berettiget til finansiering, og fra hvilke programmer? På hvilken måde vil Kommissionen kunne støtte gennemførelsen af disse bestræbelser, så museet kan komme til at fungere problemløst til fordel for alle indbyggere og besøgende i Trakien?

Svar afgivet på Kommissionens vegne af Viviane Reding

(22. marts 2002)

Kommissionen støtter initiativer i kultursektoren, herunder beskyttelse, bevarelse og udvikling af kulturarven inden for rammerne af udvælgelseskriterierne for programmet Kultur 2000, som er Unionens eneste redskab for finansiering og programmering af kulturelt samarbejde. Det ærede medlem kan finde yderligere oplysninger på følgende internetadresse: http://europa.eu.int/comm/culture/index_fr.html.

I denne sammenhæng ønsker Kommissionen at henlede det ærede medlems opmærksomhed på, at der i første halvår af 2002 i De Europæiske Fællesskabers Tidende vil blive offentliggjort en indkaldelse af forslag til projekter, der skal finde sted i 2003. Det står derfor kulturformidlere frit for at indsende deres projekter med henblik på finansiel støtte.

Strukturfondene kan i øvrigt bidrage finansielt til kulturprojekter i denne region under de operationelle programmer Kultur og Østmakedonien Thrakien.

Det operative program inden fællesskabsstøtterammen for Grækenland i programmeringsperioden 2000-2006 har fået tildelt et samlet budget på 605 mio. EUR. Det tager sigte på at tilskynde til beskyttelse og udvikling af den græske kulturarv og udvikling af den moderne græske kultur. Foranstaltning 2.8 Infrastruktur for kultur under det operationelle program for Østmakedonien Thrakien for den samme periode har fået tildelt et budget på 17,6 mio. EUR og kan samfinansiere

projekter til beskyttelse og fremme af arkæologiske udgravninger, historiske monumenter og andre infrastrukturer af kulturel interesse for regionen samt aktioner til beskyttelse og udnyttelse af lokale traditioner og kulturarv.

I spørgsmålet om tildelingen af fællesskabsstøtte gør Kommissionen det ærede medlem opmærksom på, at i overensstemmelse med nærhedsprincippet henhører både udvælgelsen af projekter og gennemførelse og forvaltning af samfinansierede programmer under strukturfondene under medlemsstaternes kompetence. Yderligere oplysninger kan fås enten fra det græske kulturministerium (help.desk@ma.culture.gr) eller hos de myndigheder, der står for forvaltningen af det regionale operationelle program (nikobomb@mou.gr).